13. ข้อมูลอื่นที่เกี่ยวข้อง

13.1 ด้านระบบข้อมูลสารสนเทศ

ในปี พ.ศ. 2550
บริษัทฯได้มีการพัฒนางานด้านเทคโนโลยีสารสนเทศให้เป็นไปอย่างมีประสิทธิภาพมากขึ้น
โดยทำการติดตั้งระบบข้อมูลสารสนเทศเพื่อการบริหารและการจัดการดังต่อไปนี้

1)  การพัฒนาระบบในการให้บริการงานด้าน IT ในองค์กร เช่น
    การรับแจ้งปัญหาและติดตามความคืบหน้าผ่าน Internal Web เป็นต้น

2)  การจัดการข้อมูลที่ไม่เป็นประโยชน์ในระบบ ERP เพื่อทำให้เกิดความรวดเร็วในการทำงาน

3)  แผนระบบรักษาความปลอดภัยของระบบเครือข่าย

4)  แผนมาตรการป้องกันความปลอดภัยและป้องกันความเสียหายของข้อมูล (DRP)
    เป็นแผนที่ใช้ในกรณีที่เกิดภัยพิบัติ
    ซึ่งจะทำให้ลดโอกาสความสูญเสียในการทำธุรกิจอย่างต่อเนื่องที่เกิดจากเหตุภัยพิบัติลดน้อยลง

5)  แผนมาตรการกำหนดการใช้โปรแกรมพื้นฐานในการใช้งานของผู้ใช้
    เพื่อให้เกิดความปลอดภัยของข้อมูลและการละเมิดลิขสิทธิ์

ในปี พ.ศ. 2551 บริษัทฯก็ได้มีแผนการพัฒนาอย่างต่อเนื่อง เพื่อเพิ่มประสิทธิภาพ
และความรวดเร็วในการทำงาน ได้แก่

1)  การพัฒนาระบบธุรกิจขายตรง เพื่อรองรับการขยายตัวของธุรกิจให้มากขึ้น

2)  การเพิ่มประสิทธิภาพระบบ Server และอุปกรณ์ Hardware
    เพื่อพัฒนาปรับปรุงโครงสร้างพื้นฐานด้านเทคโนโลยีสารสนเทศให้มีขีดความสามารถเพิ่มขึ้นเพื่อรองรับการเชื่อมต่อภายในองค์กรได้อย่างทั่วถึง

3)  การปรับปรุงเพื่อเพิ่มประสิทธิภาพของระบบ Internet & E-Mail

4)  การนำอุปกรณ์เทคโนโลยี เช่น Remote Access, VPN, WiFi เป็นต้น
    ซึ่งเป็นอุปกรณ์ที่ช่วยให้การแก้ไขปัญหาระบบงานสามารถกระทำจากภายนอกบริษัทฯได้และมีความรวดเร็วมากขึ้นโดยมีระบบรักษาความปลอดภัยป้องกันการเข้าออกระบบของผู้ใช้งานอีกขั้นหนึ่ง

5)  Upgrade Oracle เพื่อช่วยเพิ่มประสิทธิภาพในการทำงานเพิ่มขึ้น

6)  การพัฒนาระบบสารสนเทศทางด้าน E-Office เช่น
    การควบคุมเอกสารด้วยระบบคอมพิวเตอร์
    เพื่อช่วยลดค่าใช้จ่ายและเพิ่มประสิทธิภาพในการทำงานของส่วนสำนักงาน

7)  การฝึกอบรมเพิ่มพูนความรู้ในด้านคอมพิวเตอร์ให้กับพนักงาน
    เพื่อเพิ่มทักษะความรู้และความเข้าใจในเทคโนโลยีสารสนเทศ

13.2 นโยบายและมาตรการอนุรักษ์พลังงาน

บริษัทฯมีความมุ่งมั่นและใส่ใจกับคุณค่าของพลังงาน และพยายามดำเนินการตามมาตรการต่างๆ
ทั้งในส่วนของโรงงานและสำนักงานอย่างต่อเนื่อง
โดยรณรงค์ให้พนักงานทุกระดับชั้นในองค์กรเห็นคุณค่าของพลังงานและก่อให้เกิดการประหยัดพลังงานในบริษัทฯ
และในปี พ.ศ. 2550
นอกจากแนวทางในการปฏิบัติเพื่อประหยัดพลังงานที่บริษัทฯกำหนดให้พนักงานปฏิบัติตามนั้น
บริษัทฯยังส่งเสริมให้พนักงานทุกระดับร่วมแสดงความคิดเห็น
การสำรวจหาข้อบกพร่องหรือจุดที่อาจก่อให้เกิดการสูญเสียพลังงานโดยไม่เกิดประโยชน์เพื่อทำการแก้ไข
ตลอดจนการทำกิจกรรมด้านการอนุรักษ์พลังงานร่วมกัน
ทั้งนี้เพื่อก่อให้เกิดการอนุรักษ์พลังงานอย่างมีส่วนร่วมจากทุกหน่วยงานในองค์กร
ซึ่งการประหยัดพลังงานดังกล่าวนอกจากจะเป็นการคำนึงถึงประโยชน์ในด้านการลดต้นทุนและค่าใช้จ่ายพลังงานของบริษัทฯแล้ว
ยังเป็นการคำนึงถึงประโยชน์ของส่วนรวมและประเทศชาติอีกด้วย

โรงงานสาขาสุขสวัสดิ์ของบริษัทฯได้เข้าร่วมโครงการขยายผลมาตรฐานการจัดการพลังงานกับกรมพัฒนาพลังงานทดแทนและอนุรักษ์พลังงาน
กระทรวงพลังงาน ซึ่งเป็นโครงการนำร่องที่มีบริษัทต่างๆ จำนวน 40 แห่งทั่วประเทศเข้าร่วม
เพื่อทดลองปฏิบัติงานด้านระบบการจัดการพลังงานตามแนวทางของพระราชบัญญัติการส่งเสริมการอนุรักษ์พลังงาน
(ฉบับที่ 2) พ.ศ. 2550 และร่างข้อกำหนดระบบการจัดการพลังงาน ตลอดจนร่างกฎกระทรวง
กำหนดมาตรฐาน หลักเกณฑ์ และวิธีการจัดการพลังงานในโรงงานควบคุมและอาคารควบคุม
ที่จะมีผลบังคับใช้ในปี พ.ศ. 2551 หากบริษัทฯผ่านการตรวจสอบของโครงการดังกล่าว
จะทำให้บริษัทฯได้รับประโยชน์ในการยกระดับเป็นโรงงานมาตรฐานด้านการจัดการพลังงานระดับประเทศ
นอกจากนี้ บริษัทฯจะได้รับการรับรองระบบการจัดการพลังงานเป็นเวลา 1 ปี โดยไม่เสียค่าใช้จ่าย
อีกทั้งเป็นการเตรียมความพร้อมให้แก่โรงงานบางปู โรงงานอมตะนคร ชลบุรี และโรงงานโคราช
ก่อนที่กฎหมายจะเริ่มมีผลบังคับใช้

13.3 ด้านความปลอดภัย อาชีวอนามัย และสภาพแวดล้อมในการทำงาน

บริษัทฯได้กำหนดนโยบายความปลอดภัย อาชีวอนามัย และสภาพแวดล้อมในการทำงาน
เพื่อให้การดำเนินการด้านความปลอดภัย อาชีวอนามัย
และสภาพแวดล้อมในการทำงานเป็นไปอย่างมีประสิทธิภาพและมีมาตรฐานในระดับสากล
อีกทั้งมีความเหมาะสมกับการดำเนินธุรกิจของบริษัทฯ
และเป็นการเพิ่มความปลอดภัยในการทำงานให้แก่พนักงานทุกระดับชั้นในองค์กร โดยในปี พ.ศ.
2550 บริษัทฯยังคงดำเนินการตามมาตรการต่างๆ อย่างต่อเนื่องเพื่อให้บรรลุตามนโยบายที่กำหนด
ได้แก่ การอบรมให้ความรู้แก่พนักงานตั้งแต่ก่อนเริ่มทำงาน การจัดทำคู่มือปฏิบัติงาน
และการจัดตั้งคณะกรรมการความปลอดภัย อาชีวอนามัย
และสภาพแวดล้อมในการทำงานในแต่ละโรงงาน
เพื่อร่วมกันทำงานในด้านการตรวจสอบความปลอดภัย การดำเนินการปรับปรุงแก้ไข
และการประเมินผล ตลอดจนดูแลเอาใจใส่ในสุขภาพและความปลอดภัยของพนักงาน
ซึ่งในปัจจุบันองค์กรต่างๆ ให้ความใส่ใจในด้านความปลอดภัย อาชีวอนามัย
และสภาพแวดล้อมในการทำงานกันมากขึ้น ดังนั้น การดูแลด้านความปลอดภัยที่ดีดังกล่าว
นอกจากจะมีส่วนช่วยในการเพิ่มศักยภาพในการแข่งขันให้กับองค์กรโดยลดการสูญเสียทั้งในด้านของบุคลากร
เวลาทำงาน และผลผลิตแล้ว ยังมีผลต่อภาพลักษณ์ที่ดีของบริษัทฯด้วย

บริษัทฯได้จัดให้มีการอบรมหลักสูตร “เจ้าหน้าที่ความปลอดภัยระดับบริหาร” และ
“เจ้าหน้าที่ความปลอดภัยระดับหัวหน้างาน” แก่พนักงานทุกสาขา
เพื่อแต่งตั้งให้เป็นเจ้าหน้าที่ความปลอดภัยในการทำงานระดับบริหารและหัวหน้างาน
ซึ่งการจัดอบรมในครั้งนี้ถือเป็นการปฏิบัติตามกฎกระทรวงแรงงาน เรื่อง
การกำหนดมาตรฐานในการบริหารและการจัดการด้านความปลอดภัย อาชีวอนามัย
และสภาพแวดล้อมในการทำงาน พ.ศ. 2549

13.4 ด้านสิ่งแวดล้อม

บริษัทฯตระหนักถึงความรับผิดชอบต่อสังคม และเป็นมิตรกับสิ่งแวดล้อม
โดยถือว่าเป็นหน้าที่ความรับผิดชอบโดยตรงของพนักงานทุกคน
และมีความต้องการที่จะปรับปรุงระบบการจัดการสิ่งแวดล้อมอย่างต่อเนื่อง
บริษัทฯได้กำหนดเป็นนโยบายสิ่งแวดล้อมเพื่อใช้เป็นแนวทางในการปฏิบัติงาน
และมีความมุ่งมั่นที่จะเข้าสู่การรับรองมาตรฐานของระบบการจัดการสิ่งแวดล้อม ISO 14001:2004
โดยในปี พ.ศ. 2550 บริษัทฯอยู่ระหว่างดำเนินการขอรับการรับรองมาตรฐาน ISO 14001:2004
สำหรับโรงงานสุขสวัสดิ์และโรงงานอมตะนคร ชลบุรี
ส่วนโรงงานสาขาบางปูของบริษัทฯได้ผ่านการตรวจสอบและได้รับใบรับรองมาตรฐานการจัดการด้านสิ่งแวดล้อม
ISO 14001:2004 จาก United Registrar of Systems (Thailand) Ltd. (URS)
แล้วในปี พ.ศ. 2550

13.5 กิจกรรมต่างๆ

1) โครงการนักเรียนมัธยมทำงานในวันหยุด

  โรงงานสาขาโคราชได้รับนักเรียนที่กำลังศึกษาอยู่ในระดับชั้นมัธยมศึกษาตอนต้นในโรงเรียนที่ใกล้กับโรงงานสาขาโคราช
  เข้าทำงานในวันหยุดปิดภาคเรียน และวันหยุดเสาร์–อาทิตย์
  โดยมีลักษณะของงานที่ไม่ต้องทำงานกับเครื่องจักร
  และได้รับค่าตอบแทนเท่ากับอัตราค่าจ้างขั้นต่ำในเขตพื้นที่จังหวัดนครราชสีมา
  ทั้งนี้เพื่อส่งเสริมให้เด็กมีรายได้และช่วยแบ่งเบาภาระของผู้ปกครอง

2) โครงการอยู่ดีมีสุข

  โรงงานสาขาโคราชได้รับเลือกให้เป็นโรงงานนำร่องในโครงการอยู่ดีมีสุขในเขตภาคอีสาน
  ซึ่งจัดขึ้นโดยสภาอุตสาหกรรมแห่งประเทศไทย
  เพื่อรณรงค์และอบรมให้ความรู้แก่พนักงานให้ดำเนินชีวิตตามแนวพระราชดำริ เศรษฐกิจพอเพียง

3) โครงการนักศึกษาฝึกประสบการณ์ระยะยาว

  โรงงานสาขาโคราชได้สนับสนุนนโยบายของคณะกรรมการการอาชีวศึกษา
  ในเรื่องของการปรับวิธีการเรียน เปลี่ยนวิธีการสอน ปฏิรูปการประเมินผล
  เพื่อนำไปสู่การฝึกประสบการณ์ระยะยาวของนักศึกษาระดับ ปวช., ปวส.
  โดยบริษัทฯได้รับนักศึกษาจากวิทยาลัยอาชีวะต่างๆ ในแถบภาคตะวันออกเฉียงเหนือ
  เข้าทำงานเพื่อฝึกประสบการณ์ระยะยาว โดยได้รับค่าตอบแทนและสวัสดิการต่างๆ
  เหมือนพนักงาน

4) กิจกรรมโรงเรียนในโรงงาน

  เป็นโครงการความร่วมมือระหว่างกระทรวงแรงงานและกระทรวงศึกษาธิการ
  โดยร่วมกันจัดการศึกษาในสถานประกอบกิจการ
  เพื่อเพิ่มโอกาสทางการศึกษาให้แก่พนักงานและผู้สนใจที่อยู่ในชุมชนใกล้เคียงได้มีการศึกษาอย่างทั่วถึง
  โดยบริษัทฯป็นผู้อำนวยความสะดวกในเรื่องสถานที่เรียน รวมถึงอุปกรณ์การเรียนและตำรา
  กรมการศึกษานอกโรงเรียนเป็นผู้จัดหาครูสอน
  กรมสวัสดิการและคุ้มครองแรงงานและกรมพัฒนาฝีมือแรงงานเป็นผู้ส่งเสริมประสานงาน
  ซึ่งบริษัทฯได้เปิดศูนย์การศึกษานอกโรงเรียนภายในโรงงานครบทั้ง 4 สาขา คือ สาขาสุขสวัสดิ์
  สาขาบางปู สาขาอมตะนคร ชลบุรี และสาขาโคราช

5) โครงการโรงงานดีเด่นด้านการจัดการพลังงาน

  บริษัทฯได้จัดให้มีโครงการประกวดโรงงานดีเด่นด้านการจัดการพลังงานระหว่างโรงงานทั้ง 4
  แห่งของบริษัทฯ โดยได้เชิญผู้เชี่ยวชาญจากองค์กรต่างๆ มาเข้าร่วมเป็นคณะกรรมการพิจารณา
  ทั้งนี้วัตถุประสงค์ของการประกวดก็เนื่องจากบริษัทฯต้องการส่งเสริมและสนับสนุนให้แต่ละโรงงานของบริษัทฯมีความตื่นตัวและตระหนักในการให้ความสำคัญต่อการจัดการพลังงานอย่างมีประสิทธิภาพ
  เพื่อเป็นการลดต้นทุนและดำเนินการตามนโยบายประหยัดพลังงานของรัฐบาล

6) โครงการอบรมการช่วยชีวิตขั้นพื้นฐาน

  บริษัทฯร่วมกับมูลนิธิโรคหัวใจ ได้จัดให้มีการฝึกอบรมหลักสูตร “การช่วยชีวิตขั้นพื้นฐาน (CPR)”
  ให้แก่พนักงาน เพื่อร่วมเฉลิมพระเกียรติพระบาทสมเด็จพระเจ้าอยู่หัว
  เนื่องในโอกาสมหามงคลทรงเจริญพระชนมายุครบ 80 พรรษา ในวันที่ 5 ธันวาคม พ.ศ. 2550
  และถวายเป็นพระราชกุศลแด่พระบาทสมเด็จพระเจ้าอยู่หัว
  โดยโครงการนี้มีจุดมุ่งหมายเพื่อฝึกประชาชนทั่วไปที่ไม่มีความรู้เรื่องการช่วยชีวิตขั้นพื้นฐาน
  จำนวน 8,000 คน
  ให้สามารถปฏิบัติการช่วยชีวิตผู้ป่วยและผู้ประสบภัยเบื้องต้นได้ทันท่วงทีอย่างปลอดภัย

7) โครงการจัดสร้างชุดกระเบื้องเคลือบเฉลิมพระเกียรติ

  เนื่องในวโรกาสที่สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์
  ทรงเจริญพระชนมายุครบ 7 รอบกุนนักษัตร 84 พรรษา ในวันอาทิตย์ที่ 6 พฤษภาคม พ.ศ.
  2550 มูลนิธิพระบรมราชานุสรณ์รัชกาลที่ 6 ชมรมคนปีกุน ชมรมแม่ดีเด่นแห่งชาติ
  กรุงเทพมหานคร สหพันธ์สมาคมสตรีนักธุรกิจและวิชาชีพแห่งประเทศไทย
  และมูลนิธิเกียรติร่วมมิตรเพื่อการศึกษา
  ร่วมกันเป็นคณะกรรมการในโครงการเฉลิมพระเกียรติสมเด็จพระเจ้าพี่นางเธอ
  เจ้าฟ้ากัลยาณิวัฒนา กรมหลวงนราธิวาสราชนครินทร์ โดยมีท่านผู้หญิงบุตรี วีระไวทยะ
  รองราชเลขาธิการ เป็นประธานที่ปรึกษาโครงการฯ และบริษัทฯโดยนายสนั่น อังอุบลกุล
  ในฐานะประธานกรรมการโครงการจัดสร้างชุดกระเบื้องเคลือบเฉลิมพระเกียรติ
  ได้รับพระราชทานพระราชานุญาตให้จัดสร้างชุดกระเบื้องเคลือบทวิกุน (หมูคู่) และเอกวราห์
  (หมูเดี่ยว)
  เพื่อหารายได้โดยเสด็จพระกุศลสำหรับก่อตั้งเป็นทุนประเดิมบูรณสังขรณ์หอพระไตรปิฎก
  สมัยอยุธยา ณ วัดอัปสรสวรรค์ (วัดหมู) เขตภาษีเจริญ กรุงเทพมหานคร

8) โครงการ “ทำดีถวายพระเจ้าอยู่หัวด้วยการบริจาคโลหิต”

  สำนักงานประกันสังคม กระทรวงแรงงาน ได้ร่วมกับจังหวัดต่างๆ สภากาชาด
  และเหล่ากาชาดจังหวัดทั่วประเทศ จัดโครงการ “ทำดีถวายพระเจ้าอยู่หัวด้วยการบริจาคโลหิต”
  โดยเชิญชวนให้พี่น้องผู้ใช้แรงงานทั่วประเทศร่วมบริจาคโลหิต
  เพื่อถวายเป็นพระราชกุศลเนื่องในวโรกาสที่พระบาทสมเด็จพระเจ้าอยู่หัวทรงเจริญพระชนมายุครบ
  80 พรรษา ทั้งนี้
  โรงงานสาขาโคราชได้เข้าร่วมโครงการดังกล่าวโดยร่วมกับสำนักงานประกันสังคม
  จังหวัดนครราชสีมา จัดให้มีการรับบริจาคโลหิตจากผู้ประกันตนของบริษัทต่างๆ
  ในเขตอุตสาหกรรม จำนวน 25 บริษัท ซึ่งมีจำนวนผู้เข้าร่วมบริจาคโลหิตทั้งสิ้น 593 คน
  นอกจากนี้ โรงงานสาขาโคราชยังได้จัดกิจกรรมบริจาคโลหิตอย่างต่อเนื่องทั้งหมด 3 ครั้ง
  ตลอดปี พ.ศ. 2550

13.6 รางวัลต่างๆ ที่ได้รับในปี พ.ศ. 2550

  1) รางวัลสถานประกอบการดีเด่นด้านความปลอดภัย อาชีวอนามัย
  และสภาพแวดล้อมในการทำงาน ระดับจังหวัด

  เมื่อวันที่ 21 มิถุนายน พ.ศ. 2550
  โรงงานสาขาโคราชได้รับรางวัลสถานประกอบการดีเด่นด้านความปลอดภัย อาชีวอนามัย
  และสภาพแวดล้อมในการทำงาน ระดับจังหวัด
  ในงานสัปดาห์ความปลอดภัยในการทำงานภาคตะวันออกเฉียงเหนือ จังหวัดอุดรธานี
  เนื่องด้วยบริษัทฯเล็งเห็นถึงความสำคัญของการทำงานด้วยความปลอดภัยของพนักงาน
  และมีการส่งเสริมพนักงานให้มีอุปกรณ์ป้องกันภัยส่วนบุคคล
  ตลอดจนจัดกิจกรรมรณรงค์เพื่อความปลอดภัยเป็นประจำทุกปี

2) การรับรองระบบมาตรฐานคุณภาพชีวิตคนทำงานในสถานประกอบการ

  เมื่อวันที่ 25 มิถุนายน พ.ศ. 2550
  บริษัทฯได้รับการรับรองระบบมาตรฐานคุณภาพชีวิตคนทำงานในสถานประกอบการ (Management
  System of Quality of Work Life หรือ MS-QWL 1-2004)
  จากสภาอุตสาหกรรมแห่งประเทศไทย
  ซึ่งเป็นมาตรฐานที่วัดจากคุณภาพชีวิตการทำงานของพนักงานภายในโรงงาน โดยวัดจาก 4 ปัจจัย
  คือ ด้านกาย ด้านอารมณ์ ด้านสังคม และด้านจิตวิญญาณ

3) รางวัลทูบีนัมเบอร์วัน ในสถานประกอบการ ระดับจังหวัด

  เมื่อวันที่ 18 กรกฎาคม พ.ศ. 2550 โรงงานสาขาโคราชได้รับรางวัลทูบีนัมเบอร์วัน
  ในสถานประกอบการ ระดับจังหวัด จากรองผู้ว่าราชการจังหวัดนครราชสีมา
  ซึ่งเป็นรางวัลที่มอบให้สถานประกอบการที่มีการรณรงค์และทำกิจกรรมต่อต้านยาเสพติดทั้งในสถานประกอบการและชุมชนใกล้เคียง

4) รางวัลสถานประกอบการที่ให้ความร่วมมือกับสถานศึกษา

  เมื่อวันที่ 21 กรกฎาคม พ.ศ. 2550
  โรงงานสาขาโคราชได้รับรางวัลสถานประกอบการที่ให้ความร่วมมือกับสถานศึกษาในสังกัดสำนักงานอาชีวศึกษา
  จังหวัดนครราชสีมา จากสำนักงานคณะกรรมการอาชีวศึกษา เนื่องจากบริษัทฯได้ให้การสนับสนุน
  ส่งเสริม และความร่วมมือตามนโยบายของคณะกรรมการอาชีวศึกษา
  ในเรื่องของการปรับวิธีการเรียน เปลี่ยนวิธีการสอน ปฏิรูปการประเมินผล โดยรับนักศึกษาระดับ
  ปวช.และปวส. เข้าฝึกประสบการณ์ระยะยาว

  5) รับมอบโล่เกียรติยศสถานประกอบกิจการดีเด่น ด้านแรงงานสัมพันธ์ และสวัสดิการแรงงาน
  ประจำปี 2550

  เมื่อวันที่ 10 กันยายน พ.ศ. 2550 บริษัทฯได้รับมอบโล่เกียรติยศสถานประกอบกิจการดีเด่น
  ด้านแรงงานสัมพันธ์ และสวัสดิการแรงงาน ประจำปี พ.ศ. 2550
  ในประเภทสถานประกอบกิจการขนาดใหญ่ จากฯพณฯ นายกรัฐมนตรี พลเอกสุรยุทธ์ จุลานนท์
  ที่ให้เกียรติร่วมเป็นประธานในพิธีมอบรางวัล ซึ่งจัดขึ้นโดยกรมสวัสดิการและคุ้มครองแรงงาน
  กระทรวงแรงงาน ณ ตึกสันติไมตรี ทำเนียบรัฐบาล ทั้งนี้
  บริษัทฯได้รับรางวัลดังกล่าวติดต่อกันเป็นปีที่ 3 โดยพิจารณาจากข้อมูลทั้งหมด 3
  ส่วนของสถานประกอบการ ได้แก่ ข้อมูลสถานประกอบการ ข้อมูลด้านแรงงานสัมพันธ์
  และข้อมูลด้านสวัสดิการแรงงาน

6) รับมอบโล่เกียรติคุณ สถานประกอบการดีเด่นที่ให้การสนับสนุนงานคนพิการ

  เมื่อวันที่ 28 พฤศจิกายน พ.ศ. 2550 บริษัทฯได้รับมอบโล่เกียรติคุณ
  สถานประกอบการดีเด่นที่ให้การสนับสนุนงานคนพิการ เนื่องในวันคนพิการสากล ประจำปี พ.ศ.
  2550 ทั้งนี้เนื่องจากบริษัทฯมีการสนับสนุนการจ้างงานคนพิการในสัดส่วนที่กฎหมายกำหนด
  โดยปัจจุบันบริษัทฯมีพนักงานที่เป็นคนพิการทั้งหมด 16 คน ซึ่งพิการทางหู พิการทางสายตา
  และพิการทางอวัยวะ

7) ใบประกาศการรับรองระบบ ISO/TS 16949:2002 ชิ้นส่วนยานยนต์

  เมื่อวันที่ 21 ธันวาคม พ.ศ. 2550 บริษัทฯได้รับใบประกาศการรับรองระบบ ISO/TS
  16949:2002 ชิ้นส่วนยานยนต์ จาก United Registrar of Systems (Thailand) Ltd.
  (URS)
  ซึ่งเป็นข้อกำหนดมาตรฐานคุณภาพเฉพาะทางด้านเทคนิคของอุตสาหกรรมยานยนต์ซึ่งเป็นที่ยอมรับทั่วโลก
  ทั้งในด้านการออกแบบ การพัฒนา การผลิต การติดตั้ง
  และการบริการของผลิตภัณฑ์/บริการที่เกี่ยวกับอุตสาหกรรมยานยนต์